“Tembang, sangkek ang masuak sikolah dulu baa? Nio waang atau nio amak?” Pasa batanyo.
“Nio awaklah, nan ka sikolah awak, amak jo abak ma agiah lanjo,”jawek Tembang.
“Tu lai sikolah nan disuko nan dapek?” Disambuang dek Pakiah
“Jurusan lai nan sikolah indak. Nio esem-a satu dapek esem-a anam, kan alah juo tu.”
“Amak-amak kini anak e harus masuak sikolah paporit jurusan ipa, dipasoe anaknyo kurusus sajak sanjo sampai malam, lah sakik kuniang nak bujang gadih tu,” kecek Pasa
“Kini nan sikolah amak jo abak e, anak pai ambiek absen se nye,” kato Tembang
“Galuak-galuak anak mode tu kambang jalo urang gaek e pendek, angan-angan tinggi,” kato Malano manyolang dari suduik.
Ari ko bi panik, anak tak bisa masuak ka nin tarimo siko. Ndak lulus kuliah, minta tolong suok kida. Nan lansir urang tuo sadang anak-e bakambok-kambok-an badan. Padahal utak tu bana nan ndak manalok.
Barengek-rengekan awak tapi ota tinggi dari tower.
“Tamaik esem-a nio kuliah nan ebat, tamaik kuliah mode Tembang ko ha, karajo nak di bank atau di pete simin, nilai randah, pangana main hape dah tu lalok,” kato Pasa.
“Wakdeyen ndak mode tu bana doh tuen Pasa,” jawek Tembang.
“Apo nan indak. Kok dapek datang direktur bank tu ka lapau simpang ko. Dah tu mambana-bananyo. Wahai tuen Tembang nan gagah profesional bijakbestari tiada tara, bekerjalah tuen di bank kami mulai besok, gaji 20 juta, boleh main games, jangan menolak ya Tuen, mode itu baru amuah ang karajo mah. Kalau nan ka malamar yo indak doh. Sampai batanduak kudo takkan dapek karajo ang doh,” kecek Pasa.
“Ha ha ha ha amuah den kalau mode tu,” jawek Tembang.
“Kurang mah Pasa. Jadi direktur bank tu mengecek liak: wahai tuan Tembang, batutuik bank kami kalau apak menulak. Bara gaji katuju dek apak, bara jam sahari karajo, libur suko ati apak se. Kok karajo pak main hape se indak baa doh, kami paralu bana anak mudo mode apak nan duduak-duduak mode ko, bialah kami lipek an baju apak ka rumah,” kecek pak direktur bank tu.
“Disuruah cari karajo ndak nio, suko e caliak-caliak di internet, kanai tipu marauang dalam biliak, bitu sabanahe anak kini,” kato Rantau.
“Sabanahe? Ilang aka, karajo na ka dikakok indak ado nan bisa. Pangana akhirnyo jadi cepeenes, honor jadi juo. Salek-salekan se lu. Tak bisa. Tarimolah kini karajo di konter hape dek ulah main hape se tarui. Pulang karajo bapacaran, kan bitu kan,” kato Rantau.
“Sajak sikolah lai es em es atau we a, bantuak dalam biliak urang bulan madu, cium tangan e ka amak ka abak bantuak di pintu musajik, “kato Malano
Nan Tembang lah bantuak urang ka kanai hukum cambuk di Aceh se. Manakua se, tapi lai sasakali galak. (Malin Kapalo Koto)
min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn